Document ID: 32004D0365

Kommissionens beslutning
af 13. april 2004
om ændring af beslutning 98/119/EF, 98/121/EF og 98/125/EF om godkendelse af de flerårige udviklingsprogrammer for Frankrigs, Irlands og Nederlandenes fiskerflåder
(meddelt under nummer K(2004) 1300)
(Kun den engelske, franske og nederlandske udgave er autentiske)
(2004/365/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 97/413/EF af 26. juni 1997 om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2001 med henblik på at opnå en bæredygtig ligevægt mellem ressourcerne og udnyttelsen heraf(1), særlig artikel 9, og
ud fra følgende betragtninger:
(1) Målsætningerne for de flerårige udviklingsprogrammer, der ved Kommissionens beslutning 98/119/EF(2), 98/121/EF(3) og 98/125/EF(4) blev fastsat for Frankrig, Nederlandene og Irland, blev beregnet ud fra de dengang foreliggende oplysninger.
(2) I december 1999 anmodede de nederlandske myndigheder om tilpasning af målsætningerne for det flerårige udviklingsprogram for Nederlandenes fiskerflåde for at tage hensyn til de yderligere fiskerimuligheder i farvandene ud for det nordvestlige Afrika.
(3) Af samme grund anmodede de franske myndigheder i februar 2002 om tilpasning af målsætningerne for det flerårige udviklingsprogram for Frankrigs fiskerflåde.
(4) I artikel 2 og 8 i beslutning 97/413/EF er der fastsat bestemmelser om sådanne tilpasninger af målsætningerne for de flerårige udviklingsprogrammer.
(5) Kapacitetsmålsætningerne for de pelagiske kategorier i beslutning 98/119/EF og 98/121/EF bør tilpasses, så fartøjer, der driver fiskeri efter fiskeriaftalen mellem EF og Republikken Mauretanien, kan udnytte de eksisterende fiskerimuligheder.
(6) Tilpasningen stemmer overens med den tiende rapport fra Den Videnskabelige, Tekniske og Økonomiske Komité for Fiskeri (STECF)(5) og FAO's fiskerirapport nr. 657(6), der anbefaler, at fangstmængderne af små pelagiske bestande i disse fiskeriområder ikke bør forøges, og den tager hensyn til rapporten fra Mauretaniens fiskeriforskningsinstitut (IMROP) fra december 2002.
(7) På grundlag af de dengang foreliggende oplysninger blev kapacitetsmålsætningen for Irlands pelagiske kategori tilpasset ved Kommissionens beslutning 2002/104/EF(7), så det blev muligt at udnytte fiskerimulighederne i farvandene ud for det nordvestlige Afrika.
(8) Fiskeriindsatsen som følge af den yderligere kapacitet for Irland, Frankrig og Nederlandene bør ikke omdirigeres til små pelagiske bestande i EF og internationale farvande i det nordøstlige Atlanterhav.
(9) Fiskerier bør udpeges inden for de pelagiske kategorier i beslutning 98/119/EF og 98/121/EF, så der klart kan skelnes mellem udnyttelsen af bestande i europæiske og internationale farvande i det nordlige Atlanterhav og udnyttelsen af bestande i farvandene ud for det nordvestlige Afrika.
(10) De flerårige udviklingsprogrammer for de pågældende fiskerflåder omfatter perioden 1. januar 1997 til 31. december 2002. Denne beslutning bør derfor anvendes fra den 31. december 2002.
(11) De i denne beslutning fastsatte foranstaltninger er i overensstemmelse med Forvaltningskomitéen for Fiskeri og Akvakultur -
VEDTAGET FØLGENDE BESLUTNING:
Artikel 1
Bilaget til beslutning 98/119/EF affattes som angivet i bilag I til nærværende beslutning.
Artikel 2
Bilaget til beslutning 98/121/EF affattes som angivet i bilag II til nærværende beslutning.
Artikel 3
Bilaget til beslutning 98/125/EF affattes som angivet i bilag III til nærværende beslutning.
Artikel 4
Denne beslutning er rette til Den Franske Republik, Irland og Kongeriget Nederlandene.
Den anvendes fra den 31. december 2002.
Udfærdiget i Bruxelles, den 13. april 2004.

Labels: 12
18
6